བོད་མིའི་ཆབ་སྲིད་ཀྱི་རང་བཞིན་ནམ་ངོ་བོ་ནི།བཅའ་ཁྲིམས་ནང་གསལ་བ་ལྟར།མ་འོངས་བོད་ཀྱི་ཆབ་སྲིད་ནི་འཚེ་མེད་ཞི་བའི་ལྟ་བར་གཞི་བཅོལ་བའི་ཐོགརང་དབང་དང་།སྤྱི་ཚོགས་བདེ་དོན།ཆོས་སྲིད་ཟུང་འབྲེལ།མང་གཙོ་མཉམ་འབྲེལ།ཡུལ་མིའི་རྒྱལ་ཁབ་ཅིག་ཏུ་བྱ་རྒྱུ་ཡིན་གཤིས།བཙན་བྱོལ་བོད་མིའི་ཆབ་སྲིད་ཀྱང་དེ་དང་ཕྱོགས་མཐུན་བྱ་རྒྱུ།མང་གཙོ་ནི།འགྲེལ་ཚུལ་མི་འདྲ་བ་མང་ཡང་སྙིང་པོ་མི་མང་གི་དངོས་སམ་བརྒྱུད་པའི་སྒོ་ནས་འཛིན་སྐྱོང་བྱེད་པ་གང་ཞིག་ལ་བསྒྲུབ་བྱ་གང་ཅི་མི་མང་གི་འདོད་མོས་ལྟར་སྒྲུབ་སྐྱོང་བྱེད་པའི་གཞུང་ཞིག་དགོས་ཤིང་།ལྷག་པར་གསུམ་བཅུའི་དུས་དྲན་ཐེངས་བདུན་པའི་ཐོག་༸གོང་ས་༸སྐྱབས་མགོན་ཆེན་པོ་མཆོག་ནས་སྩལ་བའི་བཀའ་སློབ་ཏུ།གཞུང་ཞེས་པ་ཆགས་དགོས་པའི་རྒྱུ་མཚན་གང་ཡིན་ཞེ་ན།ང་རང་ཚོ་མིའི་སྤྱི་ཚོགས་ཤིག་ཆགས་ཡོང་བ་དང་དུས་མཚུངས་མི་སྒེར་སོ་སོས་འབད་བརྩོན་གྱིས་སྒྲུབ་ཐུབ་པའི་གནས་ཚུལ་ཞིག་དང་།མི་སྒེར་སོ་སོས་སྒྲུབ་མ་ཐུབ་པར་མི་མང་སྤྱིའི་ནུས་ཤུགས་གཅིག་བསྒྲིལ་ཐོག་ནས་སྒྲུབ་དགོས་པའི་གནས་ཚུལ་ཞིག་བཅས་རིགས་གཉིས་ཡོང་གི་ཡོད་ཅིང་།གཙོ་བོ་མི་ཕན་ཚུན་གྱི་ནུས་པ་སྦྲེལ་ཏེ་སྒྲུབ་དགོས་པའི་གནས་ཚུལ་དེ་གཞི་ལ་བཞག་ནས་མཉམ་རུབ་ཀྱིས་ནུས་ཤུགས་འདོན་པའི་སྤྱིའི་སྒྲིག་འཛུགས་མཐོ་ཤོས་ཤིག་དགོས་པ་དེ་ལ་བརྟེན་ནས་གཞུང་ཞེས་པ་འདི་ཆགས་པ་ཡིན་འདུགདེས་ན་སྤྱི་སྒེར་ཚང་མའི་བདེ་སྡུག་གནས་སའི་སྤྱིའི་སྒྲིག་འཛུགས་ཀྱི་ནུས་པ་ཆེ་ཤོས་དེ་གཞུང་ཡིན་དགོས་པ་དང་།མི་མང་ནས་གཞུང་གི་ངོ་བོ་གསལ་པོ་ཤེས་དགོས་པ་ནི་ཤིན་ཏུ་གལ་ཆེན་པོ་ཡིན།གཞུང་གི་རྩ་དོན་ནི།བཅའ་ཁྲིམས་དགོངས་དོན་ལྟར།མཉམ་འབྲེལ་རྒྱལ་ཚོགས་ཀྱི་ཡོངས་ཁྱབ་གསལ་བསྒྲགས་འགྲོ་བ་མིའི་ཐོབ་ཐང་དང་།དཔལ་འབྱོར།སྤྱི་ཚོགས།རིག་གཞུང་གི་ཐོབ་ཐང་།ཡུལ་མི་དང་།སྲིད་དོན་གྱི་ཐོབ་ཐང་བཅས་ལ་བརྩི་སྲུང་བྱེད་པ་དང་།འཛམ་གླིང་ཡུལ་ལུང་གཞན་ཁག་ནས་ཀྱང་བརྩི་སྲུང་ཡོང་ཐབས།ལྷག་པར་དུ་བོད་དོན་བདེན་མཐའ་གསལ་ཐབས་དང་།བོད་མི་ཡོངས་ཀྱི་བསམ་སྤྱོད་དང་དངོས་པོའི་ཁེ་ཕན་ཡར་རྒྱས་གཏོང་ཐབས་ལས་འགན་བསྒྲུབ་རྒྱུ།སྐབས་འདིར་རང་རེ་བོད་གཞུང་གི་ངོ་བོ་ཇི་འདྲ་ཞིག་ཡིན་པའི་སྐོར་གསལ་བཤད་ཅུང་ཟད་བྱས་ན།ང་རང་ཚོའི་གཞུང་འདི་ཆོས་སྲིད་གཉིས་ལྡན་གྱི་གཞུང་ཞིག་ཡིན་ལ།མི་མང་མང་གཙོའི་གཞུང་ཞིག་ཀྱང་ཡིན།ཚིག་གཞན་ནས་བཤད་ན།རང་རེའི་གཞུང་འདི་རྒྱལ་པོའི་གཞུང་ཡང་མིན་ཅིང་།སྒེར་པ་མི་བརྒྱུད་ནས་འཛིན་པའི་གཞུང་ཡང་མིན།བླ་མ་ཁྲི་རབས་ནས་འཛིན་པའི་གཞུང་ཡང་མ་ཡིན།འདི་ནི་ཆོས་ལུགས་ཆོལ་གསུམ་དང་བཅས་པའི་བོད་མི་སེར་སྐྱ་གཅིག་བསྒྲིལ་གྱི་རང་དབང་མང་གཙོའི་མི་མང་སྤྱི་གཞུང་ཞིག་ཡིན།བོད་མང་གཙོའི་གཞུང་གི་བསམ་རྒྱུ་ལ་བོད་མི་མང་དང་།སྒྲུབ་རྒྱུ་ལ་བོད་སྤྱི་དོན་ཁོ་ན་མ་གཏོཌ་མེད་ཅེས་ཕེབས་པ་ལྟར་ཡིན་ཅིང་།མང་གཙོ་ཡིན་ལ་གཅིག་སྡུད་ཀྱང་ཡིན་ཟེར་བ་རྒྱ་དམར་གྱི་ལམ་ལཌ་ལྟ་བུའི་ཐོག་ནས་འགུལ་བསྐྱོད་དང་།རང་དབང་རྩ་བ་ནས་མེད་པར་ཏང་གཞུང་གིས་བཀའ་བཀོད་གང་བཏང་དེ་སྒྲུབ་པ་དང་།དམ་དྲག་འཇིཌ་དངངས་ཁོ་ནའི་ངང་དུ་སྡོད་དགོས་པའི་མང་གཙོ་དེ་འདྲ་མིན་པར།ང་ཚོར་གཏམ་བརྗོད་དང་།འདུ་ཚོགས།སྐྱིད་སྡུག་ཚོགས་པ་འཛུགས་པ།འགྲོ་བསྐྱོད།ཉོ་ཚོང་།ཚགས་དཔར་དང་།བརྙན་དེབ།རྒྱང་བསྒྲགས་ཉན་ཀློོགགདམ་བྱ་འདེམས་བྱེད་སོགས་དང་།ལྷག་པར་གཞུང་གི་འཕྲལ་ཕུགས་ཆབ་སྲིད་མཛད་བྱུས་སྐྱོང་ཕྱོགས་གང་ཅིར་དོ་སྣང་དང་འབྲེལ་དགེ་སྐྱོན་བསམ་འཆར་བརྗོད་ཆོག་པ་སོགས་དེང་དུས་རྒྱལ་སྤྱིའི་ནང་གི་མང་གཙོ་དང་མཐུན་ཞིང་འགྲོ་བ་མིའི་ཐོབ་ཐང་ཡོངས་རྫོགས་ལོངས་སུ་སྤྱོད་ཆོག་པ་ཡོད།འདི་ལྟ་བུའི་གཞུང་དེ་ལ་རྒྱ་ཆེའི་མང་ཚོགས་ནས་ངམ་ངམ་ཤུགས་ཀྱིས་དགའ་མོས་ཡོང་བ་ནི་ཆོས་ཉིད་ཡིན་པ་ལྟར་ཡིད་ཆེས་རྒྱབ་སྐྱོར་བརྩི་བཀུར་དང་འབྲེལ་གཞུང་མང་ནུས་ཤུགས་གཅིག་བསྒྲིལ་གྱིས་འབད་རྩོལ་བྱས་པ་ལ་བརྟེན།དེང་དུས་འཛམ་གླིང་ནང་བཙན་བྱོལ་བ་ཇི་སྙེད་ཅིག་ཡོད་པའི་ནང་ནས་བོད་མི་བཙན་བྱོལ་བ་ཞེས་གཞན་དང་མི་འདྲ་ཞིང་།མ་འོངས་རང་ཡུལ་སླར་གསོའི་ཆ་རྐྱེན་ཆེ་ཕྲ་མཐའ་དག་སྲུང་སྐྱོབ་བདག་གཅེས་དང་།གོང་འཕེལ་གཏོང་ཐུབ་པ་འདི་ལྟ་བུ་བྱུང་ཡོད།